## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2016. február 11-i rendkívüli üléséről***

Önkormányzati rendelet: 1/2016.(II.12.)

Határozat: 13/2016.(II.11.)

*(Az elfogadott rendeletek a jegyzőkönyv hátulján találhatók.)*

*J E G Y Z Ő K Ö N Y V*

|  |  |  |  |
| --- | --- | --- | --- |
| *Készült*: | Körmend Város Önkormányzata Képviselő-testületének 2016. február 11-i rendkívüli üléséről | | |
| *Jelen vannak:*  *Távol van:* | Bebes István, Szabó Ferenc, Tóth Gábor, Bán Miklós, Geosics László, Tompa László, Czvitkovics Gyula, Csák Tamás, dr. Hadnagy Ádám, Tóth Gábor, Auer Miklós képviselő-testületi tagok  Ferencz Gyula képviselő-testületi tag  S | |  |
| *Tanácskozási joggal meghívottak közül megjelent:* | |  |  |
|  | dr. Stepics Anita jegyző  Némethné Simon Mária, a Gazdasági és Pénzügyi Iroda vezetője  Forró Szilvia Városfejlesztési és Építéshatósági irodavezető  Buti Tibor Közszolgálati Iroda vezetője  Horváth István Roma Nemzetiségi Önkormányzat képviselője | |  |

Bebes István polgármester köszönti a megjelenteket és megállapítja, hogy a Képviselő-testület az ülésen 11 fővel jelen van, az határozatképes, azt 08 óra 00 perckor megnyitja. Kéri a napirend elfogadását.

A Képviselő-testület a javaslatot 11 igen szavazattal elfogadja, és a következő napirendet hagyja jóvá:

# N A P I R E N D

Nyilvános ülés keretében:

1. Adósságot keletkeztető ügyletek kapcsán határozathozatal

Előterjesztő: **Bebes István** polgármester

1. Körmend Város Önkormányzata 2016. évi költségvetéséről rendelet megalkotása

Előterjesztő: **Bebes István** polgármester

**N A P I R E N D:**

**1./ Adósságot keletkeztető ügyletek kapcsán határozathozatal**

Előterjesztő: **Bebes** **István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a költségvetés tárgyalás előtt az adósságot keletkeztető ügyletekről kell határozatot hozni, a törvényi kötelezettségnek eleget téve. Az előterjesztésben a testület 2015. évi döntése jelenik meg a Bartók Béla lakótelep 5. számú lakóépülettel kapcsolatban, mely a tavalyi döntés végrehajtásának áthúzódásaként jelenik meg a költségvetésben.

Auer Miklós képviselő-testületi tag véleménye szerint a kormány megengedi a hitel felvételét. Kérdezi, hogy az idei évben elkészül-e a kivitelezés a Bartók 5. számú épületet érintően.

Bebes István polgármester elmondja, hogy egy ilyen jellegű kormánydöntés – előkészítéssel - megközelítőleg fél évet vesz igénybe, hiszen az államháztartás összes szervének véleményét ki kell kérni ezzel kapcsolatban. Véleménye szerint az év harmadik negyedévében tudják elkezdeni a felújítást, ha lesznek olyan pályázatok, mellyel az épületet külsőleg is fel lehet újítani.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatokat 11 igen szavazattal elfogadja, és a következő határozatot hozza:

**13/2016.(II.11.) önkormányzati határozat**

Körmend város Önkormányzati Képviselő-testülete az 1. számú mellékletben meghatározottak szerint elfogadja az Áht. 29.§ (3) bekezdése szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét.

**2./ Körmend Város Önkormányzata 2016. évi költségvetéséről rendelet megalkotása**

Előterjesztő: **Bebes** **István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a beterjesztés a törvényi határidőn belül megtörtént. A 2015. évi gazdálkodás kedvezően alakult, megköszöni a Pénzügyi és Közbeszerzési Bizottság és a pénzügyi iroda munkáját. Sikerült az intézmények megfelelő működését biztosítani, a megfelelő takarékosság mellett. Az adóbevételek is a tervezettnek megfelelően alakultak. Így van maradvány, ami megjelenik a költségvetésben. Ez nem jelenti azt, hogy most neki lehet állni különböző, költségvetés határait feszegető költekezésnek, továbbra is felelősségteljes gazdálkodásra van szükség. Egyrészt a működési bevételek kapcsán, látható, hogy ahogy 2015. évben, úgy idén is 153 m Ft-tal kevesebb állami támogatást kap az Önkormányzat az adóerőképesség miatt. Emiatt is indokolt a szigorú költségvetési fegyelem megtartása. Másrészt az intézményi működtetés kapcsán kell fedezetet biztosítani, hiszen az óvodák esetében a normatív támogatás nem követi a megemelt juttatások és járulékok fedezetét. A minimálbér megemelésével szintén az a helyzet, hogy a normatíva nem követi, amely jelentős kiadástöbblettel jár. Drasztikusan csökkent az étkeztetésből eredő intézményi bevétel, mivel az óvodákban, az iskolákban is a legtöbb gyermek jogosult a 100%-os térítési díj kedvezményre. Az állami támogatás pedig itt sem fedezi a megnövekedett kiadásokat. A bölcsődei ellátás finanszírozása sem éppen kedvező: hiába van 40-hez közeli gyermeklétszám, finanszírozást a hiányzások miatt csak 26 főre kap az Önkormányzat, holott a kiadások nem függnek a hiányzásoktól.

A felhalmozási költségvetés kapcsán elmondja, hogy mindig megjelenik a vagyonértékesítés. Fontosnak tartja elmondani, hogy itt mindig felcsillan a képviselők szeme, de tudni kell, hogy a másik oldalon megjelennek a különböző fejlesztések. Tehát a bejövő összeg mindig megjelenik a másik oldalon egy pozitív intézményi kinézetben. A lakásépítések iránt megnövekedett az érdeklődés. Bevételként számolnak a szennyvízközmű hozzájárulásokkal is, 25 millió forint összegben. Jelentős a felhalmozási célú pénzmaradvány, 72 millió forint, mely a pályázatokból maradt meg, hiszen sok pályázat volt 100%-os támogatottságú. Itt köszöni meg a városüzemeltetési irodának és a pályázati irodának a munkáját. Megjelenik a 2015. évben hozott döntés, a Bartók lakótelep 5. számú épülettel kapcsolatban hitelfelvétel generálás. A felhalmozási kiadások kapcsán elmondja, hogy számos olyan feladat van, mely előzetes tervezést igényel annak érdekében, hogy a későbbiekben azok pályázattal megvalósíthatók legyenek, így a tervezési feladatokra jelentős összeg biztosítása szükséges. A felhalmozási kiadások kapcsán elmondja a következőket: jelentős összeget kell biztosítani tervezési feladatokra, mert ez minden pályázat alappillére. A tervezés érinteni: az ipari területek csapadékvíz-elvezetését egy megnyíló pályázatra felkészülve (a keleti városrészt érintő csapadékvíz-elvezetés tervei engedélyeztetés alatt állnak már), a piacbővítést, szintén pályázati lehetőségre felkészülve, a cipőgyár bontást a kastélyfejlesztés részeként, a zöld város programot szintén pályázati lehetőségek végett, kerékpárút fejlesztést a városon belül, a Bástya utcai közműcserét, a kastély épületek további fejlesztését, itt különböző önerők biztosítása válik szükségessé. A másik nagy fejlesztési terület az utak fejlesztése, itt számol a költségvetés több utca felújításával – kiváltképpen azokon a területeken, ahol a szennyvíz felújítás megtörtént – gondolva Alsóberkire, Horvátnádaljára, a Rábán aluli utakra. Ezek karbantartása a Városgondnokság égisze alatt valósul meg. Megjelenik a központi temető kerítés felújítása, bővítése, valamint több víziközmű fejlesztéssel is számol a költségvetés, úgy mint a Nyírfa utca és a Bástya utca rekonstrukciója, a szennyvíztelep fejlesztése. Jelzi, hogy minden, ami a víziközművek feladat ellátásához, illetve a szennyvíz-hálózathoz kapcsolódik, a használati díjakból fedezik, azt csak erre tudják fordítani.

Auer Miklós képviselő-testületi tag elmondja, hogy a pénzügyi irodát vezető asszony a bizottság ülésén részt vett, ahol is készségesen válaszolt minden kérdésre. Bizonyára polgármester úr emlékszik rá, hogy az elmúlt évben egyszer azt mondta, hogy bizonyos dolgok benne vannak a költségvetésben, csak nincsenek kibontva, igaz, erre nem is kérte senki. A teljesség igénye nélkül jó lenne tudni – forintosítva, a táblázatban megjelentetve – például a bérleti és lízingdíjakat, a városi újság kiadásának, a városi tévé műsorvásárlásának, az ügyvéd, főépítész foglalkoztatásának összegét.

Bebes István polgármester elmondja, hogy a költségvetés így is elég szép anyag, természetesen lehetne bővíteni, akár könyv is lehetne, mint az országgyűlés költségvetése. A költségvetésben lévő sorok tartalmazzák a különböző átadott összegeket, a tévé, újság kiadása egy összegben mutatkoznak, nyilván nem óriási összegekről van szó. A kiadott sajtó kapcsán elmondja, hogy a testület döntött az újság kiadásáról, közbeszerzéssel döntött a kiadóról, akinek kifizetésre kerül a megjelentetés költsége. A rádió, tévé műsorszórás kapcsán elmondja, hogy a város arra ad támogatást, ami konkrétan megjelenik, adott a perc amit a rádiónak, tévének kötelezően szolgáltatni kell, azonban ennél jóval nagyobb percszámban jelennek meg a város hírei. Ennek a költsége nagyjából 4,5 millió forint. Főépítész alkalmazása szakmai követelmény, személye nélkül egy város nem működhet. A főépítész éves juttatásának ötszörösét adja vissza a városnak, amikor egyszerűsített eljárásban megvalósítja a különböző HÉSZ módosításokat. Nincs olyan város, amelyikek ne lenne ügyvédje, hiszen magában hordozza a városi lét a peres ügyeket. Az ő díja maximálisan megtérül a város részére. A költségvetésben szereplő tételeket ki lehet bontani, de akkor csak a paksaméták lesznek nagyobbak, ezért javasolja, hogy az irodavezetővel vagy a jegyzővel egyeztessenek ilyen kérdésről.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendelet elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendelet elfogadását.

Czvitkovics Gyula képviselő-testületi tag elmondja, hogy többen kérdezték tőle az idegenforgalmi adóval kapcsolatban, hogy az itt munkát vállalók adóztatása lehetséges-e. Jogszabályilag erre nincs lehetőség. A bizottság a termőföldből származó bevételt keveselte, itt látni kell azt, hogy a bérbeadható területek nagysága minimális, a kiskertek bérbeadása, adóztatása pedig a kisembert sújtaná. A Városfejlesztési és Városüzemeltetési Bizottság véleményét tolmácsolva támogatja a rendelet elfogadását.

Tompa László képviselő-testületi tag elmondja, hogy egyesületük támogatja a költségvetés elfogadását. Ők a fejlesztések súlypontját a munkahelyek teremtésére és az egészségügyi alapellátás fejlesztésére helyeznék. A helyi adóbevételek 28 millió forinttal csökkentek, jól mutatja, hogy jobban kell támogatni a betelepülő vállalkozások munkahely teremtési szándékát, hiszen az országos tendencia is fejlődést mutat, így a város iparűzési adóbevételének is növekednie kell. Jól látszik a költségvetésben, hogy minden egyes forint bevételért harcolni kell. Az ingatlan vagyon értékesítésnek az értékének megemelése is látszik a költségvetésben, szinte a háromszorosára, ilyenkor sajnálja kicsit azt, hogy a testület nem támogatta az inaktív gazdasági területek adójának bevezetését, mert az plusz bevételt jelentett volna. Sajnálja, hogy a játszótér nem került bele az idei költségvetésbe. Az öntözővíz kiépítése a Fő téren, illetve az Ipari Park területén a csapadékvíz elvezetése kapcsán pályázatok zajlódtak, nem tudja, hogy azokkal mi lett, de itt most pluszban beemelésre került. Köszöni a temető kerítés felújításának megindítását, valamint a Rábán aluli rész gyors szennyvíz kiépítését követő szilárd útburkolat betervezést a költségvetésbe úgyszintén a Bástya utca ivóvíz rekonstrukciójának tervezését. Érdeklődve várja a 2015. évre betervezett körforgalom tervéről a tájékoztatást.

Bebes István polgármester elmondja, hogy az ember hajlamos arra, hogy ha van egy kiugró év, akkor ahhoz próbálja meg viszonyítani az utána következő éveket. A 2014. év az iparűzési adó bevételét tekintve kimagasló év volt. Emögött sok olyan dolog volt, amely a 2015. évet másként alakította, ez tudható volt, a pénzügyi iroda ennek megfelelően tervezett. Azért lett kevesebb tervezve, mert volt olyan cég, amely a bevallás során komoly mértékben túlfinanszírozott, de voltak olyan nagy mértékű beruházások, amelyek nagy iparűzési adó bevételt generáltak, például a vasút felújításából fakadóan. A testület igyekezett egy megfelelő hatékonyságú támogatási rendszert kidolgozni a munkahely teremtési kérdéseket illetően. Köszöni az ez ügyben hozott rendeletet, mely iránt több érdeklődő is van, továbbra is támogatni fogják a vállalkozásokat. Az M8-as út fejlesztésével a betelepülési szándék is hatékonyan fog előrejutni. A városban számos olyan ingatlan van, amely inaktív, semmi nem történik vele, viszont ha van rá érdeklődő, akkor fejlesztési területet jelenthet. Olyan területek értékesítésére van szükség, melyek évek óta kihasználatlanul állnak. A Városgondnokság költségvetése tartalmazza a játszóterekkel kapcsolatos elemeket. A zöldváros program egy komoly mértékű fejlesztést igényel, mely a szabadidő eltöltését, a 208 lakás társasház mögötti zöldtömbben játszótér kialakítását is jelenti. A tervezés elkészült, a pályázat benyújtására fog sor kerülni. A Fő tér kialakításakor még más idő volt, most van, hogy túlcsorog az eső, ha nem esik, akkor pedig kiég a fű, mindenképpen szükség van megoldás kialakítására, hiszen ez a város központja. Az Ipari park esetében összefüggő problémáról van szó, az egész északi városrész csapadékvíz elvezetése komoly problémákkal küzd. Egységes szerkezetű kialakításra van szükség.

Bebes István polgármester kéri a rendelet elfogadását.

Körmend Város Önkormányzata Képviselő-testülete a javaslatot 10 igen és 1 nem szavazattal elfogadja, és a következő rendeletet alkotja:

**1/2016.(II.12.) önkormányzati rendelet**

Körmend város Önkormányzata 2016. évi költségvetéséről.

További kérdés, vélemény nem hangzik el. Bebes István polgármester a Képviselő-testület ülését 8 óra 38 perckor bezárja.

K. m. f.

Bebes István dr. Stepics Anita

polgármester jegyző